อียูสั่งปิดน่านฟ้าห้ามเครื่องบินรัสเซียผ่าน 
The ban was decided on Sunday by the bloc's foreign ministers. 
มาตรการดังกล่าวประกาศหลังการประชุมของรัฐมนตรีต่างประเทศของสหภาพยุโรปในวันอาทิตย์ที่กรุงบรัสเซลล์ เบลเยียม และเป็นหนึ่งในหลายมาตรการที่อียูจะนำมาใช้เพื่อลงโทษรัสเซีย วอน เดอร์ เลเยน กล่าวว่า คำสั่งห้ามบินผ่านน่านฟ้ายุโรปนี้จะครอบคลุมถึงเครื่องบินของรัสเซีย เครื่องบินที่ลงทะเบียนในรัสเซีย และเครื่องบินในการควบคุมของรัสเซีย ซึ่งทั้งหมดจะไม่สามารถขึ้นลงหรือบินผ่านดินแดนใด ๆ ที่อยู่ในสหภาพยุโรปได้ ก่อนหน้านี้หลายประเทศในยุโรปได้ประกาศห้ามเครื่องบินรัสเซียบินผ่านแล้ว รวมทั้งเยอรมนี ฝรั่งเศส บัลแกเรีย สาธารณรัฐเชก โรมาเนีย โปแลนด์ อังกฤษ เบลเยียม ลิทัวเนีย แลตเวีย เอสโตเนีย และฟินแลนด์ซึ่งมีพรมแดนติดรัสเซียราว 1,300 กม. กระทรวงคมนาคมเยอรมนีประกาศห้ามเครื่องบินรัสเซียบินผ่านเยอรมนีอย่างน้อย 3 สัปดาห์ เริ่มตั้งแต่วันที่ 27 กุมภาพันธ์ ยกเว้นเครื่องบินที่ขนส่งความช่วยเหลือด้านมนุษยธรรม ขณะที่รัฐมนตรีคมนาคมของแคนาดา ประกาศทางทวิตเตอร์ในวันอาทิตย์ว่า แคนาดาห้ามเครื่องบินรัสเซียบินผ่านน่านฟ้าแคนาดาเช่นกัน ซึ่งมีผลทันที ขณะเดียวกัน รัฐบาลรัสเซียก็ประกาศห้ามเครื่องบินจากประเทศในสหภาพยุโรป รวมทั้งลิทัวเนีย แลตเวีย และเอสโตเนีย บินผ่านน่านฟ้ารัสเซียเช่นกัน